
STARA DJECA 



ONDAŠNJE VODE 


Gdje li su ondašnje vode? 

U nekoj maloj ili velikoj rijeci? 
U nekom moru? Oceanu? 

Negdje moraju biti. 

Ne samo u nama. 


1981. 

NE GOVORIM S BRATOM 


Ne govorim s bratom 
U istoj dišemo sobi 
Isti jedemo kruh 

Ne govorim s bratom 
O istim temama pričamo 
A1 svatko za sebe 

Ne govorim s bratom 
Majke nam nema više 
Tko će miriti nas? 


1981. 

STARA DJECA 


Oko mene stara djeca 
koja su nekad bila djeca 
koja više nisu djeca 
koja više neće biti djeca 
koja ostaju nečija djeca 

stara djeca imaju djecu 
koja će imati djecu 
prvo mladu potom staru 

kad su bili djeca 
htjeli su biti stari 
sad su stari i žele 
biti opet djeca 

kao djeca su crtali 
kao djeca su pisali 
kao djeca su pjevali 

onom starom koji i sad 
crta piše pjeva 
znaju radije reći: 
ti si kao dijete 

20. 5. 2010. 

NAOPAKI SVIJET 


U naopakom svijetu 
Mojih snova moj otac je živ 
Toliko živ da življi ne može biti 

Tamo su živi mrtvi pa i ja 
Moj otac odbija poći na pokop 
Svom prvom susjedu 
Koji ovdje nije htio doći njemu 

Viđam često svog prvog susjeda 
I ne pitam zašto nije došao na pokop 
Svom susjedu a došli svi dalji 

Tražim razlog tome, ne nalazim 
Možda će kad umre moj susjed 
Tajnu reći susjedu, u naopakom svijetu 

3. 4. 2014. 

SAN O OCU 


U svim snovima 

Moj otac je još živ 

I kaže mi po tko zna koji put: 

Kako si odavno mrtav 1 
Ništa ne radiš, samo pišeš 
I praviš djecu po svijetu 

Glumiš besmrtnog za života 
A knjige ti ni sad nitko ne čita 
Niti te djeca spominju 

I ponovo se smije moj otac 
Nad sinom, propalim piscem 
I ocem gorim od njega 

3. 4. 2014. 


1 Georg Trakl, „Dječaku Elisu“ 

ODSJAJ, LJETO 


Žut je odsjaj ljetnoga dana 
Što mi se javlja opet u snovima 
Taj sjetni film djetinjih dana 
Koje ne spominje nitko 

Opet idem bos po striženoj travi 
Nitko ne sluša moje korake 
Osim mrtvih koje sam oživio 
Zagorio u pravcu zelene rijeke 

Slušao sam pjesmu ne razumjevši 
Riječi oproštaja samoubojice 
Samo je season prizivalo ljeto 
A sun plavu kosu šutljive djevojke 

Je li živa moja bivša voljena 
Koje se sjetim samo utorkom 
Kakvog nisam sanjao 
Kakvom se nisam nadao 

Otišla je nekamo, nekome 
Jer nije odgovorila na dječje pismo 
Je li tako bolje? Ne zna kao ni ja 
Sad sami smo, sami i daleki 

12. 1. 2015. 

STARI PUT 



KORAK, DAN 


Jer on je korak, on je dan 
I nema drugog pravca, izlaska 
Svi putevi baš svakoga dana 
Vode u hlad i mrak 
Zamrznut je program, 
Kazaljke su stale 
Bilo gdje se čekat može 
U svakoj točki biti sam 
Kao što si zakoraknuo 
Kao što si osvanuo 


13. 03.2010. 

PAMĆENJE 


Zapravo ništa nije pamtio 
Ni dobro ni loše 
I ponekad se pitao 
Je li to dobro ili loše 
Je li dobro kad zaboraviš 
Ono što ti je bilo loše? 

Je li loše kad zaboraviš 
Ono što ti je bilo dobro? 

16. 8. 2015. 

BROJEVI 


Prvi brak mi je trebao početi 

8. 8. 1988. 

Ali tada nije bila subota 
I to nije bilo moguće 

Vjenčali smo se 

13. 8. 1988. 

Bila je subota i ona je rekla: 

13 je moj sretan broj 
Meni nije bio 

Drugi brak mi je trebao početi 

8. 8. 2008. 

Ali je moj brat povikao da je to nemoguće 
Jer otac nam je umro 
8. 8. 2006. 

Obilježili smo godišnjicu 

8. 8. 2007. 

Pričali smo viceve i, naravno, smijali se 

Ne pamtim kojeg smo datuma 
Proslavili krštenje bratove kćerke 
Znam samo da u tom datumu 
Nije bilo niti jedne osmice 
I da smo svi bili smrtno ozbiljni 

9. 8.2015. 

STARI PUT 


Kapetan America iz zaboravljenog stripa 
Otplovio novim putem da otkrije 
Neko toplo more 
Kaže da se neće vraćati 
Iako je moja savjest 
I moj stari drug 

A ja idem starim putem 

I ništa novo otkriti neću 

Niti će netko otkriti mene 

Ne čitam više stripove, niti ću u Ameriku 

Sve je, pa i ja, pod kontrolom 

SVE TI REĆI NE MOGU 


Sve ti reći ne mogu 
Kažem li ti sve 
Što će meni ostati 

Neka bar jedna riječ 
Ostane za kraj 
Meni 

Jer bez tajne 
To što pišem 
Smisla nema 

Zapamti 
Čitatelju moj 
Ako te ima 

No tebi pišem 
Ako te ni nema 
Rođen ćeš biti 

Možda sutra 
Ili prekosutra 
Jedan ali vrijedan 


11. 1. 2015. 

REKAO JE MISLEĆI 


Doći će i mojih pet minuta 
Rekao je misleći 
Da će one vječno trajati 

Jednom ću se sjećati ovih dana 
Rekao je misleći 

Da će ih u dobru brzo zaboraviti 

A tad ću biti na konju 

Rekao je misleći 

Da će bijesna kola voziti 

A došli opet beznadni dani 
Koje će pamtiti dok je živ 
Taj stari magarac 

3. 4. 2014. 

MRTVI 


A ko o mrtvima ^bori 
U je mrtav 
U će skoro bitr 

Pustimo žive neka žive 
A mrtvi su se 
Odavno snašli 

Kako im je dobro 
Nitko ih ne tjera da ustanu 
Nitko ne pravi budalama 

U svojim gradovima 
Ispod mramornih ploča 
Nam se smiju posljednjim 
Najslađim smijehom 

3. 4. 2014. 


2 Islam Žiga 

MORA DOĆI KRAJ 


Jednom mora doći kraj 
ovom ludom svijetu 3 
Kao i svemu prije 

Jer sve što poče, traje 
Neka zna da kraj je 
Prije ili poslije 

Da je znalo 
Ne bi nikad 
Počinjalo 

1.4. 2014. 


3 Kurt Vonnegut, Cat’s Cradle 

NEKE STVARI 


Neke stvari nikad nećemo saznati 4 

Ni kako rade, ni kako ide 
Ona stvar u materinu 

Kako se kaže 
U stvari ili ustvari 
Zapravo ne znam 

Sve što znam je 
Da ona stvar počinje 
Bezobraznim slovom 


1.4. 2014. 


4 David Albahari 

BOGATI I DEVE 


Bogati leže u carstvu zemaljskom 
Ti za deve jesu čuli i pitaju 
Kakvo im je meso? 

A na kraju bi htjeli 
Makar kroz iglene uši 
Ući u carstvo nebesko 

O, ne - sad je kasno 
Da ste manje grabili, jahali 
Još bi bilo neke šanse 

Sad laju i suze rone 
A vrijedne, bijedne deve 
Idu dalje, dalje... 

1.4. 2014. 

VRIJEME 


U ovo vrijeme 
U ono vrijeme 
Sjeo sam i čekao 
Bolja vremena 
Koja nisu došla 

Sad sjedim i mislim 
Na stara dobra vremena 
Sto su prošla 
I nikad se neće ponoviti 

27. 3. 2014. 

STARA PJESMA 



MOGLA SI 


Mogla si ući u moj život 
Stara kutija svira u mraku 
Pjesmu koje se samo ja sjećam 

Ušle su druge žene 
Koje nisu trebale 
Koje nisu ostale 

Zašto nisi? 

Na mnogo pitanja 
Odgovora nema 

Sve mislim da si sama 
U tvoj život ulazili 
Svakad ili nikad 

Nije važno što je bilo 
Opet ili postojano 
Tek sami smo sami 

Gdje si sada ove noći? 

Nije prvi put 
Da to pitam 

Da te nađem ne bi se sjetila 
Ni mene ni moga pisma 
Na kojeg nisi odgovorila 

Kako je to davno bilo 
Kako je sve lijepo 
Tako davno bilo 


7 .- 8 . 2 . 2015 . 

STARA PJESMA 


A tamo je negdje 
U nekoj žutoj teki 
Čamila stara 

Odavno nepročitana pjesma 

Ili je možda netko ipak 
Nastavio pisati stihove? 

Ili nešto sasvim drugo? 

Autor tih stihova 
Vlasnik izgubljene teke 
Više nema tih riječi u glavi 
Posvećenih ženi za koju danas 
Ne zna je li ih zavrijedila 
Ili nije 

26 . 3 . 2014 . 

I ČEKA ČEKALAC 5 


Moje je da čekam 
A hoće li doći 
Od volje joj 

Ja samo čekati znam 
Sam i opet sam 
Samo tako znam 

Ako dođe 
Dobro i jest 
Bit će dobra 

Ne dođe li 

Ništa novo pa ni ona 

Pod kapom nebeskom 

25 . 3 . 2014 . 


3 Risto Trifković 

ZIMSKI PROZORI 


Nevini su zimski prozori 
i kada skrivaju zimsku idilu 
bijeli pejzaži bijeli pogled 
zid koji nas štiti 
same i gole 

u ovom hladnom svijetu 
u kojem ne vidimo 
ono vani, ono drugo 
u bijelom svijetu 

11 . 2 2012 . 

SVATKO NAPISATI 


Noćas bih mogao napisati... 

Lijepo je to napisao, rekla je 
Lijepo je to Neruda napisao 
Ali danas to svatko može napisati 

Nisam na to rekao ništa 

Nisam rekao ono što bih rekao drugom 

Napiši ti kad može svatko 

Lako je napisati ono što je Neruda napisao 

Lako je napisati takvo nešto poslije njega 

Nisam to rekao djevojci koju sam volio 

Bojeći se da se ne naljuti 

I tad ne bi bilo šanse da zavoli 

Onoga koji je već voli 

Koji pred njom ne misli svojom glavom 

Nisam rekao ništa i možda sam pogriješio 
Trebao sam se složiti s njom 
Rekao da ja mogu i bolje 
Da mogu napisati bolje stihove 
Posvećene njoj, bolje od već napisanih 
I mojih i Nerudinih 

Udala se za onog koji stihove nije pisao 
Koji stihove nije ni čitao 
Uz njega neće ni ona više 
Misliti na Nerudu i još manje 
Na onog koji će je se i dalje sjećati 
Dok bude čitao Nerudine stihove 

Bilješka o autoru 


Žarko Milenić (Brčko, 1961.) je objavio niz romana, 
zbirki priča, eseja i književnih kritika. Uz to je objavio 
tri zbirke pjesama: „Vrijeme velikog posta“ (Brčko, 
1987.), „Velika Kola“ (Rijeka, 2000.) i ,,Ponavljači“ 
(Rijeka, 2007.). Piše i drame, radio drame i dramatizacije 
te kazališnu kritiku. Pojedine knjige su mu prevedene 
na makedonski, ukrajinski, bugarski i armenski. Prevodi 
književna djela s engleskog, ruskog, makedonskog, slov¬ 
enskog, bugarskog i ukrajinskog jezika. Nagrađivan je u 
BiH, Hrvatskoj, Makedoniji, Kini i Iraku. 

Član je Društva hrvatskih književnika i DHK 
Herceg Bosne. 

Urednik je Kalendara i izdanja HKD Napredak, 
Podružnica Brčko. 

